Άννα Γούντβιλ

Η Άννα Γούντβιλ, υποκόμισσα Μπουρσιέ, αγγλ.: Anne Woodville, Viscountess Bourchier (π. 1438 – 30 Ιουλίου 1489) ήταν Αγγλίδα ευγενής. Ήταν νεότερη αδελφή της Ελισάβετ Γούντβιλ, της οποίας υπηρέτησε ως κυρία επί των τιμών. Η Άννα παντρεύτηκε δύο φορές· πρώτα τον Γουίλιαμ υποκόμη του Μπουρσιέ, και δεύτερον τον Τζορτζ Γκρέυ, 2ο κόμη του Κεντ. Η Άννα ήταν η γιαγιά της αποκληρωμένης λόγω μοιχείας Άννας Μπουρσιέ, 7ης βαρόνης Μπουρσιέ, και πρόγονος του Ρόμπερτ Ντεβερέ, 2ου κόμη του Έσσεξ.

 Καταγωγή 
Η Άννα Γούντβιλ γεννήθηκε περίπου το 1439 στο Γκράφτον Ρέτζις του Νορθάμπτονσιρ, ως η δεύτερη κόρη και ένα από τα δεκατέσσερα παιδιά του Ριχάρδου Γούντβιλ, 1ου κόμη του Ρίβερς και της Ιακωβίνας του Λουξεμβούργου. Η μεγαλύτερη αδελφή της ήταν η Ελισάβετ Γούντβιλ, η οποία έγινε σύζυγος του βασιλιά Εδουάρδου Δ΄ της Αγγλίας.

Οι γονείς τού πατέρα της ήταν ο σερ Ρίτσαρντ Γουαϊντεβίλ και η Ιωάννα Μπέντλισγκεϊτ, και οι γονείς τής μητέρας της ήταν ο Πέτρος Α΄ κόμης του Σαιν-Πολ, του Κονβερσάνο & του Μπριέν, και η Μαργαρίτα του Μπω.
δεξιά|μικρογραφία| Η Ελισάβετ Γούντβιλ, η μεγαλύτερη αδελφή της Άννας Γούντβιλ. Ήταν σύζυγος του Εδουάρδου Δ΄ της Αγγλίας.
Το 1466, δύο χρόνια μετά τον μυστικό γάμο τής αδελφής της Ελισάβετ με τον βασιλιά Εδουάρδο Δ΄ των της Υόρκης, και ένα χρόνο μετά τη στέψη εκείνης, η Άννα έγινε μία από τις κυρίες επί των τιμών της βασίλισσας Ελισάβετ, λαμβάνοντας σαράντα λίρες ετησίως για τις υπηρεσίες της. 

 Οικογένεια 
Λίγο πριν τις 15 Αυγούστου 1467, η Άννα παντρεύτηκε τον Γουίλιαμ Μπουρσιέ, υποκόμη Μπουρσιέ, γιο και κληρονόμο του Ερρίκου Μπουρσιέ, 1ου κόμη του Έσσεξ, και της Ισαβέλλας της Υόρκης.

Ο γάμος της Άννας ήταν μόνο ένας από τους πολλούς πλεονεκτικούς γάμους, που η βασίλισσα Ελισάβετ κανόνισε με έξυπνο τρόπο -για τα πολυάριθμα αδέλφια της- με κατάλληλους απογόνους από τις πιο αριστοκρατικές οικογένειες του βασιλείου. Ένα σχέδιο που έγινε με σκοπό την αύξηση της δύναμης, του κύρους και του πλούτου της οικογένειάς της. Αυτή η απροκάλυπτα φιλόδοξη, ιδιοτελής πολιτική τής βασίλισσας ενόχλησε βαθιά την παλαιά αριστοκρατία και τη Βουλή των Κοινοτήτων, που τάχθηκαν εναντίον ολόκληρης της οικογένειας Γούντβιλ. 

Ένας από τους πιο τρομερούς εχθρούς των Γούντβιλ ήταν ο Ριχάρδος Νέβιλ, 16ος κόμης του Γουόρικ, πρώην υποστηρικτής των της Υόρκης, που άλλαξε στο πλευρό των Λάνκαστερ μετά τον γάμο του βασιλιά Εδουάρδου Δ΄ με την Ελισάβετ. Το 1469 ο κόμης του Γουόρικ διέταξε την εκτέλεση τού πατέρα της Άννας, κόμη του Ρίβερς, και του αδελφού της, Ιωάννη Γούντβιλ. Και οι δύο είχαν αιχμαλωτιστεί, όταν ο στρατός του βασιλιά ηττήθηκε από τις δυνάμεις του κόμη του Γουόρικ στη μάχη του Βάλτου Έτζκοτ.

Ο Γουίλιαμ και η Άννα έλαβαν γαίες αξίας εκατό λιρών ετησίως.  Η Άννα ήταν για λίγο καιρό ιδιοκτήτρια των φεούδων (manors) του Νέδερ Χολ και του Όβερ Χολ στην κομητεία του Σάφολκ. Αυτά ανήκαν προηγουμένως στον Τζέιμς Μπάτλερ, 5ο κόμη του Όρμοντ, ένθερμο υποστηρικτή και ευνοούμενο της βασίλισσας Μαργαρίτας των Βαλουά-Ανζού (τής συζύγου του Ερρίκου ΣΤ΄  των Λάνκαστερ). Αποκεφαλίστηκε το 1461 μετά τη συντριπτική ήττα των Λάνκαστερ στη Μάχη του Τάουτον, και οι περιουσίες του στη συνέχεια δημεύτικαν από τον νικητή βασιλιά Εδουάρδο Δ΄ των της Υόρκης.

Στις 14 Απριλίου 1471 ο Γουίλιαμ πολέμησε στη μάχη του Μπάρνετ στο πλευρό των της Υόρκης, οι οποίοι κέρδισαν μία αποφασιστική νίκη.

Η Άννα απέκτησε τρία παιδιά με τον πρώτο της σύζυγο, τον Γουίλιαμ:
 Ερρίκος Μπουρσιέ, 2ος κόμης του Έσσεξ, 6ος βαρόνος Μπουρσιέ, υποκόμης του Μπουρσιέ, 2ος κόμης του Ε (απεβ. 13 Μαρτίου 1540), νυμφεύτηκε τη Μαίρη Σέυ, με την οποία απέκτησε μία κόρη, την Άννα Μπουρσιέ, ιδίω δικαιώματι (suo jure) 7η βαρώνη Μπουρσιέ, η οποία ήταν η μοναδική κληρονόμος των τίτλων και των κτημάτων του. Ήταν η πρώτη σύζυγος του Γουίλιαμ Παρ, 1ου μαρκησίου του Νορθάμπτον, τον οποίο εγκατέλειψε για να διαφύγει με τον εραστή της, δημιουργώντας έτσι ένα σκάνδαλο, που είχε ως αποτέλεσμα την απώλεια της περιουσίας της και των περισσότερων τίτλων της.
 Σεσίλ Μπουρσιέ (απεβ. 1493), παντρεύτηκε τον Τζον Ντεβερέ, 9ο βαρόνο Φερέρ του Τσάρτλεϊ, με τον οποίο απέκτησε έναν γιο, τον Γουόλτερ Ντεβερέ, 1ο υποκόμη του Χέρεφορντ, και μία κόρη, την Άννα Ντεβερέ. Ο Ρόμπερτ Ντεβερέ, κόμης του Έσσεξ (1565–1601) ήταν αξιοσημείωτος απόγονος του Γουόλτερ, ο οποίος με τη σειρά του είχε νυμφευτεί τη Μαίρη Γκρέι, κόρη του Τόμας Γκρέι, 1ου μαρκησίου του Ντόρσετ και της Σεσίλ Μπόνβιλ.
 Ιζαμπέλ Μπουρσιέ (1477 – μετά το 1500), απεβ. άγαμη.

Ο Γουλιέλμος απεβίωσε στις 26 Ιουνίου 1480. Λίγο αργότερα, η Άννα παντρεύτηκε για 2η φορά, με τον Γεώργιο Γκρέυ, γιο και κληρονόμο του Έντμουντ Γκρέυ, 1ου κόμη του Κεντ . Καθώς ο Γεώργιος δεν διαδέχθηκε τον τίτλο του κόμη του Κεντ μέχρι το 1490, η Άννα δεν ονομάστηκε ποτέ κόμισσα του Κεντ, λόγω του τέλους της το 1489. Από τον γάμο απέκτησαν έναν γιο:
 Ρίτσαρντ Γκρέυ, 3ος κόμης του Κεντ (1481 – 3 Μαΐου 1524), απεβίωσε βαριά χρεωμένος και χωρίς νόμιμους απογόνους.

 Η πτώση των Γούντβιλ 
Το 1483 η περιουσία της οικογένειας Γούντβιλ πήρε μία καθοδική πορεία, με το τέλος του βασιλιά Εδουάρδου Δ΄ τον Απρίλιο. Η αδελφή της Άννας, Ελισάβετ, ως μητέρα του νέου νεαρού βασιλιά Εδουάρδου Ε΄, έγινε βασιλομήτωρ. Ωστόσο τον Ιούνιο του 1483 ο γάμος της με τον εκλιπόντα βασιλιά κρίθηκε άκυρος, επειδή ο Εδουάρδος Δ΄ φέρεται να είχε πιο πριν συνάψει γάμο με τη λαίδη Ελεονώρα Τάλμποτ. Ο νεότερος αδελφός του βασιλιά Εδουάρδου Δ΄ , Ριχάρδος δούκας του Γκλόστερ και λόρδος Προστάτης, διεκδίκησε το στέμμα για τον εαυτό του στις 22 Ιουνίου. Αυτός ο ισχυρισμός υποστηρίχθηκε από έναν νόμο του Κοινοβουλίου γνωστό ως Τitulus Regius, ο οποίος κήρυξε τον βασιλιά Εδουάρδο Ε΄ και τα αδέλφια του νόθους. Η Ελισάβετ, που τώρα είχε τον τίτλο κυρία Γκρέυ, αναγκάστηκε να αναζητήσει καταφύγιο με τις κόρες της, ενώ οι δύο γιοι της, οι «πρίγκιπες στον Πύργο», κρατήθηκαν στον Πύργο του Λονδίνου με εντολή του βασιλιά Ριχάρδου Γ΄. Στις 25 Ιουνίου 1483 ο βασιλιάς Ριχάρδος Γ΄ διέταξε επίσης τις εκτελέσεις τού αδελφού τής Άννας και τής Ελισάβετ , Αντώνιου Γούντβιλ, κόμη του Ρίβερς και του Ρίτσαρντ Γκρέυ, ο οποίος ήταν ο νεότερος γιος της Ελισάβετ από τον πρώτο της γάμο με τον σερ Τζον Γκρέυ του Γκρόμπυ.

 Το τέλος 
Η Άννα Γούντβιλ, υποκόμισσα του Μπουρσιέ, απεβίωσε στις 30 Ιουλίου 1489, σε ηλικία περίπου 51 ετών. Το τέλος της συνέβη σχεδόν τέσσερα χρόνια μετά τη μάχη του Μπόσγουορθ, όταν ο βασιλιάς Ριχάρδος Γ΄ των της Υόρκης σκοτώθηκε από τον Ερρίκο Ζ΄ των Τυδώρ, ο οποίος νυμφεύτηκε την ανιψιά της Άννας, Ελισάβετ της Υόρκης. Η Άννα τάφηκε στο Γουόρντεν του Μπέντφορντσιρ.κ

Ένα χρόνο μετά το τέλος τής Άννας, ο σύζυγός της, Γεώργιος Γκρέυ, νυμφεύτηκε για 2η φορά, με την Κάθριν Χέρμπερτ, κόρη του Γουίλιαμ Χέρμπερτ, 1ου όμη του Πέμπροκ και της Άννας Ντεβερέ, με την οποία απέκτησε τέσσερα ακόμη παιδιά.

Πρόγονοι

 Αναφορές 

Κατηγορία:Αγγλίδες κόμισσες